CELEX: 32021D2043
Language: sl
Date: 2021-11-18 00:00:00
Title: Sklep Sveta (EU) 2021/2043 z dne 18. novembra 2021 o sklenitvi, v imenu Unije, Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani ter Protokola o izvajanju k navedenemu sporazumu

24.11.2021   
               
               
                  SL
               
               
                  Uradni list Evropske unije
               
               
                  L 418/1
               
            
         SKLEP SVETA (EU) 2021/2043
         z dne 18. novembra 2021
         o sklenitvi, v imenu Unije, Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani ter Protokola o izvajanju k navedenemu sporazumu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 Pogodbe v povezavi s točko (a)(v) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:
         
                     (1)
                  
                  
                     Svet je 9. decembra 2019 pooblastil Komisijo, da začne pogajanja z vlado Grenlandije in vlado Danske za sklenitev novega sporazuma o partnerstvu o trajnostnem ribištvu ter novega protokola o izvajanju k navedenemu sporazumu.
                  
               
                     (2)
                  
                  
                     Pogajanja so se uspešno zaključila s parafiranjem Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani (v nadaljnjem besedilu: Sporazum o partnerstvu) ter Protokola o izvajanju Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani (v nadaljnjem besedilu: Protokol) dne 11. januarja 2021.
                  
               
                     (3)
                  
                  
                     Sporazum o partnerstvu razveljavlja Sporazum o partnerstvu v ribiškem sektorju med Evropsko skupnostjo na eni strani ter vlado Danske in lokalno vlado Grenlandije na drugi strani (2), ki je začel veljati 28. junija 2007.
                  
               
                     (4)
                  
                  
                     V skladu s Sklepom Sveta (EU) 2021/793 (3) sta bila Sporazum o partnerstvu in Protokol podpisana 22. aprila 2021.
                  
               
                     (5)
                  
                  
                     Sporazum o partnerstvu in Protokol se začasno uporabljata od datuma podpisa.
                  
               
                     (6)
                  
                  
                     Sporazum o partnerstvu in Protokol bi bilo treba odobriti.
                  
               
                     (7)
                  
                  
                     Člen 12 Sporazuma o partnerstvu ustanavlja skupni odbor, pristojen za spremljanje njegovega izvajanja. Poleg tega lahko skupni odbor na podlagi navedenega člena ter členov 4 in 7 Protokola sprejme določene spremembe Protokola. Da bi olajšali odobritev takšnih sprememb, bi bilo treba pod določenimi vsebinskimi in postopkovnimi pogoji Komisijo pooblastiti, da jih v imenu Unije odobri po poenostavljenem postopku.
                  
               
                     (8)
                  
                  
                     Stališče Unije o predlaganih spremembah Protokola bi moral oblikovati Svet. Predlagane spremembe bi bilo treba odobriti, razen če jim v skladu s členom 16(4) Pogodbe o Evropski uniji ne nasprotuje manjšina držav članic, ki lahko prepreči sprejetje odločitve –
                  
               SPREJEL NASLEDNJI SKLEP:
         
            Člen 1
            Sporazum o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani (v nadaljnjem besedilu: Sporazum o partnerstvu) in Protokol o izvajanju Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani (v nadaljnjem besedilu: Protokol) se odobrita v imenu Unije (4).
         
         
            Člen 2
            Predsednik Sveta v imenu Unije pošlje uradno obvestilo iz člena 20 Sporazuma o partnerstvu in uradno obvestilo iz člena 14 Protokola.
         
         
            Člen 3
            V skladu s postopkom in pogoji iz Priloge k temu sklepu je Komisija pooblaščena, da v imenu Unije odobri spremembe Protokola, ki jih sprejme skupni odbor, ustanovljen s členom 12 Sporazuma o partnerstvu.
         
         
            Člen 4
            Ta sklep začne veljati na dan sprejetja.
         
         
            V Bruslju, 18. novembra 2021
            
               
                  Za Svet
               
               
                  predsednik
               
               Z. ČERNAČ
            
         
         
            (1)  Odobritev z dne 5. oktobra 2021 (še ni objavljena v Uradnem listu).
         
            (2)  UL L 172, 30.6.2007, str. 4.
         
            (3)  Sklep Sveta (EU) 2021/793 z dne 26. marca 2021 o podpisu, v imenu Evropske unije, in o začasni uporabi Sporazuma o partnerstvu o trajnostnem ribištvu med Evropsko unijo na eni strani ter vlado Grenlandije in vlado Danske na drugi strani ter Protokola o izvajanju k navedenemu sporazum (UL L 175, 18.5.2021, str. 1).
         
            (4)  Besedili Sporazuma o partnerstvu in Protokola sta objavljeni v UL L 175 z dne 18. maja 2021.
      
      
         
            PRILOGA
            
               POSTOPEK IN POGOJI ZA ODOBRITEV SPREMEMB PROTOKOLA, KI JIH SPREJME SKUPNI ODBOR
            
            Kadar Skupni odbor prejme zahtevek za sprejetje sprememb Protokola v skladu s členom 12 Sporazuma o partnerstvu ter členoma 4 in 7 Protokola, je Komisija pooblaščena, da v imenu Unije odobri predlagane spremembe v skladu z naslednjimi pogoji:
            
                        (1)
                     
                     
                        Komisija zagotovi, da (je) odobritev v imenu Unije:
                        
                                    (a)
                                 
                                 
                                    v skladu s cilji skupne ribiške politike;
                                 
                              
                                    (b)
                                 
                                 
                                    združljiva z ustreznimi pravili, sprejetimi v okviru regionalnih organizacij za upravljanje ribištva, ter upošteva skupno upravljanje obalnih držav in
                                 
                              
                                    (c)
                                 
                                 
                                    upošteva statistične in biološke informacije ter druge najnovejše ustrezne informacije, posredovane Komisiji.
                                 
                              
                  
                        (2)
                     
                     
                        Preden Komisija v imenu Unije odobri predlagane spremembe, jih dovolj zgodaj pred zadevnim sestankom Skupnega odbora predloži Svetu.
                     
                  
                        (3)
                     
                     
                        Svet oceni skladnost predlaganih sprememb z merili iz točke 1.
                     
                  
                        (4)
                     
                     
                        Komisija predlagane spremembe odobri v imenu Unije, razen če jim ne nasprotuje določeno število držav članic, ki ustreza manjšini v Svetu, ki lahko prepreči sprejetje odločitve, v skladu s členom 16(4) Pogodbe o Evropski uniji. Če predlaganim spremembam nasprotuje število predstavnikov držav članic, ki predstavljajo manjšino, ki lahko prepreči sprejetje odločitve, jih Komisija zavrne v imenu Unije.
                     
                  
                        (5)
                     
                     
                        Če je na poznejših sestankih skupnega odbora, tudi med sestankom na kraju samem, nemogoče doseči dogovor, se zadeva znova predloži Svetu v skladu s postopkom iz točk 2 do 4, da bi se v stališču Unije upoštevali novi elementi.
                     
                  
                        (6)
                     
                     
                        Komisija je pozvana, naj v ustreznem roku sprejme vse potrebne ukrepe za zagotovitev nadaljnjega ukrepanja v zvezi s sklepom Skupnega odbora, po potrebi pa tudi objavi zadevni sklep v Uradnem listu Evropske unije in predloži kakršne koli predloge, potrebne za izvajanje navedenega sklepa.
                     
                  V zvezi z drugimi zadevami, ki se ne nanašajo na spremembe Protokola v skladu s členom 12 Sporazuma o partnerstvu ter členoma 4 in 7 Protokola, se stališče, ki ga sprejme Unija v okviru Skupnega odbora, določi v skladu s Pogodbama in uveljavljenimi delovnimi praksami.